《晓起满觉珑看残桂》
清代·俞明震

乍乍纸窗明，悠悠百虫绝。渐生今日意，开门步残月。

言寻满觉珑，远见炊烟白。丛桂无寒花，葱茏避秋色。

香后悟真空，云山自高洁。十年沧海事，六度重阳节。

悲哉支离叟，独向苍茫立。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。